Αν έχετε συμπτώματα κάποιας διαταραχής των καρδιακών βαλβίδων, ο γιατρός αρχικά θα ακροαστεί την καρδιά σας με ένα στηθοσκόπιο. Θα προσπαθήσει να εντοπίσει ανωμαλίες στον καρδιακό ρυθμό που μπορεί να υποδεικνύουν πρόβλημα στις καρδιακές βαλβίδες. Επίσης, θα ακροαστεί τους πνεύμονές σας για να καθορίσει εάν υπάρχει συσσώρευση υγρού και θα ελέγξει το σώμα σας για συμπτώματα κατακράτησης νερού. Και οι δύο αυτές ενδείξεις υποδεικνύουν πρόβλημα στις καρδιακές βαλβίδες.
Άλλες εξετάσεις που μπορεί να χρησιμοποιηθούν για τη διάγνωση των διαταραχών των καρδιακών βαλβίδων περιλαμβάνουν τις εξής:
Το ηλεκτροκαρδιογράφημα είναι μία εξέταση που δείχνει την ηλεκτρική δραστηριότητα της καρδιάς. Αυτή η εξέταση χρησιμοποιείται για τον έλεγχο αρρυθμίας.
Το ηχοκαρδιογράφημα χρησιμοποιεί ηχητικά κύματα για τη δημιουργία εικόνας των καρδιακών βαλβίδων και θαλάμων.
Ο καρδιακός καθετηριασμός είναι μία άλλη εξέταση που χρησιμοποιείται για τη διάγνωση των βαλβιδοπαθειών. Πραγματοποιείται με τη χρήση ενός λεπτού σωλήνα (καθετήρα) με μία κάμερα στην άκρη για τη λήψη εικόνων της καρδιάς και των αιμοφόρων αγγείων. Αυτό θα βοηθήσει το γιατρό να καθορίσει τον τύπο και τη σοβαρότητα της βαλβιδικής διαταραχής.
Μία ακτινογραφία θώρακος μπορεί να ζητηθεί για να διαπιστώσει ο γιατρός εάν η καρδιά έχει υποστεί διόγκωση.
Η μαγνητική τομογραφία παρέχει μία πιο λεπτομερή εικόνα της καρδιάς. Βοηθά στη διάγνωση και επιτρέπει στο γιατρό να καθορίσει την καλύτερη θεραπεία για την αντιμετώπιση της βαλβιδοπάθειας.
Το τεστ κοπώσεως μπορεί να χρησιμοποιηθεί για να διαπιστώσει ο γιατρός πώς τα συμπτώματά σας επηρεάζονται από τη σωματική εξάντληση. Έτσι θα έχει μία εικόνα της σοβαρότητας της πάθησής σας.